ગુજરાતના વાપીમાં ફર્નિચરનો શો રૂમ ધરાવતા વેપારીને બ્લેકમેઇલ કરીને મુંબઇની બારગર્લ અને તેના સાગરિતો દ્વારા રૂપિયા 15 લાખ રોકડા અને રૂપિયા 12.50લાખની કિંમતની બીએમડબલ્યુ કાર પડાવી લીધા હોવાની ચોંકાવનારી ફરિયાદ અમદાવાદના પાલડી પોલીસ મથકે નોંધવામાં આવી છે. જે અંગે પોલીસે વધુ તપાસ શરૂ કરી છે. આ બનાવની વિગતો એવી છે કે વાપીમાં રહેતા 31 વર્ષિય વેપારી વિશાળ ફર્નિચરનો શો રૂમ ધરાવે છે. તેમજ ધંધાના કામ માટે તે અવારનવાર મુંબઇ ખાતે જતા હતો. ત્રણ વર્ષ પહેલા વેપારી મુંબઇ બેલગામમાં આવેલા માયા ડાન્સબારમાં ગયા હતા. જ્યારે સોનાલી કપુર નામની બાર ગર્લ સાથે મુલાકાત થઇ હતી. જે ધીમે ધીમે મિત્રતામાં પરિણામી હતી અને બંને જણા અવારનવાર મળતા હતા.